Avainsanat

Tiivistelmä



Avainsanat

1 Kumoamiskanne - Luonnolliset henkilöt tai oikeushenkilöt - Suoraan ja erikseen luonnollisia henkilöitä tai oikeushenkilöitä koskevat toimet - Komission päätös, jossa todetaan valtiontuen soveltuvan yhteismarkkinoille - Komissiolle valituksen tehnyt yritys - Kanneoikeus - Kanneoikeuden edellytykset

(EY:n perustamissopimuksen 93 artiklan 2 kohta sekä 173 artiklan 4 kohta)

2 Valtiontuki - Tukia koskevat suunnitelmat - Ilmoittamatta jättäminen - Toteuttaminen ennen komission lopullista päätöstä - Kielto - Välitön oikeusvaikutus - Ulottuvuus - Komission valta antaa määräyksiä

(EY:n perustamissopimuksen 92 artiklan 1 ja 3 kohta sekä 93 artiklan 3 kohta)

3 Valtiontuki - Kielto - Poikkeukset - Komission harkintavalta - Mahdollisuus vahvistaa suuntaviivoja - Tuomioistuinten harjoittama valvonta - Rajat

(EY:n perustamissopimuksen 92 artiklan 3 kohta)

Tiivistelmä

4 Komission päätös, jossa todetaan tuen soveltuvan yhteismarkkinoille, koskee suoraan ja erikseen yrityksiä, jotka ovat tehneet tukea koskevan tutkimusmenettelyn aloittamiseen johtaneen valituksen ja joiden huomautukset on kuultu ja jotka ovat pitkälti ohjanneet menettelyn kulkua, edellyttäen kuitenkin, että tukitoimenpide, jonka vaikutukset jäävät riidanalaisen päätöksen jälkeen edelleen voimaan, on vaikuttanut huomattavasti niiden markkina-asemaan. Näin on erityisesti tukea saavan yrityksen kilpailijan osalta alalla, jolla on rajoitettu määrä toimivia yrityksiä, kun tämä yritys on osallistunut tukea saavan yrityksen kanssa kyseisellä alalla tavanomaiseen tarjouspyyntöön, joka oli sille huomattavan tärkeä.

5 Se, että jäsenvaltiot laiminlyövät perustamissopimuksen 93 artiklan 3 kohdan mukaista velvollisuuttaan ilmoittaa komissiolle tukia koskevista suunnitelmista ja olla toteuttamatta niitä ennen komission lopullista päätöstä, ei johda automaattisesti näiden toimenpiteiden soveltumattomuuteen yhteismarkkinoille. Tämä 92 artiklan 1 kohdassa määrätty valtiontukia koskeva kielto ei ole täydellinen eikä ehdoton, sillä komissiolle on artiklan 3 kohdassa annettu tuen hyväksymistä koskeva laaja harkintavalta todeta yleisestä kiellosta poiketen, että tietty valtiontuki soveltuu yhteismarkkinoille.

Tukitoimenpiteen mahdollinen soveltumattomuus yhteismarkkinoille voidaan siten todeta vasta 93 artiklan mukaisen tutkimusmenettelyn päättyessä, ja menettelyn toteuttaminen kuuluu komissiolle; yhteismarkkinoille soveltumattomuus ei siis voi automaattisesti seurata siitä, että asianomainen jäsenvaltio on jättänyt ilmoittamatta kyseisestä toimenpiteestä.

Lisäksi tällaisen velvoitteen laiminlyönnin sanktioi 93 artiklan 3 kohdan viimeiselle virkkeelle annettu välitön oikeusvaikutus, minkä vuoksi asianomainen yritys voi tarvittaessa saattaa asian kansallisten tuomioistuinten käsiteltäväksi. Komissio voi kuitenkin puolestaan velvoittaa asianomaisen jäsenvaltion keskeyttämään tuen maksamisen menettelyn päättymiseen asti.

6 Komissiolle on perustamissopimuksen 92 artiklan 3 kohdassa annettu laaja harkintavalta, jonka perusteella se voi hyväksyä tukia poiketen mainitun artiklan 1 kohdassa määrätystä yleisestä kiellosta, silloin kun määritettäessä näissä tapauksissa valtion tuen soveltuvuutta tai soveltumattomuutta yhteismarkkinoille syntyy ongelmia, jotka edellyttävät monimutkaisten taloudellisten olosuhteiden ja tosiseikkojen huomioon ottamista ja arviointia. Komissio voi tätä harkintavaltaa käyttäessään vahvistaa suuntaviivoja siltä osin kuin ne sisältävät ohjeita ja niillä ei poiketa perustamissopimuksen määräyksistä. Yhteisöjen tuomioistuinten on varmistettava vain, että menettelysääntöjä ja perusteluvelvollisuutta on noudatettu, että tosiasiat ovat aineellisesti oikeita, ettei ilmeistä arviointivirhettä ole tehty tai harkintavaltaa ole käytetty väärin. Yhteisöjen tuomioistuinten asiana ei siten ole korvata komission taloudellista arviointia omalla arvioinnillaan.